咏雪次鐸字痛字韵二首  其二
作者：項安世
朝代：宋

paragraphs: 我詩已巴歈，曲短不成弄。
君詩如郢人，白雲渺雲夢。
天公震而矜，大地作一供。
封姨不自惜，紛紛管迎送。
須臾萬象滅，此世無與共。
惟餘滄江水，不止亦不動。
聳渠縞带袴，等用麻衣諷。
寒梅自生香，古井亦受凍。
松髯老不脫，歲晚見梁棟。
此事且勿言，惟知飲當痛。